ORDE do 6 de xuño de 2006 pola que se actualiza a oferta de ciclos formativos de artes plásticas e deseño, por ciclo completo e oferta modular, e de estudos superiores de deseño en centros públicos da Comunidade Autónoma de Galicia.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 23/06/2006

O artigo 45 da Lei orgánica 2/2006, do 3 de maio, de educación, establece que as ensinanzas artísticas teñen como finalidade proporcionarlle ao alumnado unha formación artística de calidade e garantir a cualificación dos futuros profesionais das artes plásticas e o deseño, entre outros.
As ensinanzas superiores de deseño foron implantadas na Comunidade Autónoma de Galicia no ano académico 2005-2006, como consecuencia da promulgación do Decreto 207/2005, do 14 de xullo, polo que se transforman as escolas de arte da comunidade autónoma en escolas de arte e superiores de deseño.
Así mesmo, co propósito de acadar un perfil profesional cualificado, o Decreto 233/2005, do 14 de xullo, polo que se establece o currículo dos estudos superiores de deseño e se regula o acceso ás ditas ensinanzas, co precedente dunha ampla e antiga tradición artesá nas artes e nos oficios, pretende que
a formación nas artes, na ciencia, na técnica e no uso das tecnoloxías garanta a permanencia e a flexible adecuación destes estudos ás necesidades e demandas sociais.
Neste contexto, a necesidade de manter en todo momento actualizada a oferta educativa dos centros públicos xustifica a súa revisión periódica, de xeito que o alumnado que remata o ensino secundario obrigatorio e as diferentes modalidades de bacharelato, así como as persoas adultas, posúan unha oferta de ensinanzas artísticas diversificada e adaptada ás súas necesidades e ás demandas do mercado laboral.
En consecuencia, e de acordo co Decreto 585/2005, do 29 de decembro, polo que se establece a estrutura orgánica da Consellería de Educación e Ordenación Universitaria, tendo en conta o informe da Dirección Xeral de Formación Profesional e Ensinanzas Especiais e de conformidade coa proposta da Dirección Xeral de Ordenación e Innovación Educativa, esta consellería
DISPÓN:
Primeiro.-Actualizar a oferta educativa dos ciclos formativos de artes plásticas e deseño, por ciclo completo e oferta modular, e dos estudos superiores de deseño, a partir do curso 2006-2007, nos centros relacionados no anexo, que serán cofinanciados polo Fondo Social Europeo nun 65% para gastos de funcionamento e de profesorado.
Segundo.-A posta en funcionamento destes estudos estará condicionada á existencia dun mínimo de 10 alumnos/as, non cuantificándose para estes efectos o alumnado repetidor. Con esta finalidade abrirase un período de solicitude de matrícula que se establecerá nas resolucións anuais que regulen o acceso e admisión a estes estudos.
A condición da ratio mínima exixida debe poñerse en coñecemento do alumnado no momento da solicitude de matrícula.
Un número menor de alumnos exixe a autorización expresa da Dirección Xeral de Formación Profesional e Ensinanzas Especiais para poñer en funcionamento estas ensinanzas; mentres non se dispoña desta autorización non se poderá formalizar ningunha matrícula.
Disposicións derradeiras
Primeira.-Autorízanse a Dirección Xeral de Formación Profesional e Ensinanzas Especiais, a Dirección Xeral de Ordenación e Innovación Educativa e a secretaría xeral para adoptaren as medidas necesarias para a execución desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 6 de xuño de 2006.
Laura Sánchez Piñón
Conselleira de Educación e Ordenación Universitaria